ToekomsVenster: God se bedoeling met woorde(Foto: Ravi Kant/Pexels) “Hy het julle sy stem uit die hemel laat hoor om julle te onderrig en Hy het julle sy groot vuur op die aarde laat sien en julle het sy woorde uit die vuur uit gehoor.” – Deuteronomium 4:36 Ek luister gisteraand na ŉ nuwe lied wat iemand sing. Dis ŉ oorspronklike lied en derhalwe nie bekend nie. Ek volg nie al die woorde nie, maar hierdie een sinsnede bly my by. “Jy sny my met jou woorde,” sing die kunstenaar. Woorde, die vermoë om te kan kommunikeer, jouself te kan uitdruk, betekenis te kan oordra, interaksie met ander te kan hê, is sekerlik een van die grootste genadegawes wat God aan mense gegee het. Stel jouself voor ons deel dieselfde ruimte, maar kan nie met mekaar kommunikeer nie. Soos met alle dinge kan woorde vir goeie doeleindes aangewend word. Woorde wat opbou, opreg komplimenteer, leiding gee en woorde wat met ander identifiseer wanneer hulle swaarkry. Daar bestaan by my geen twyfel dat dit God se bedoeling is met woorde nie. Dit is interessant dat die Johannes-evangelie ook na die Woord verwys. Die Woord het in die begin na die wêreld gekom, maar die mense was nie ontvanklik nie. Dit is uiteraard so dat mense die goeie bedoelings wat jy met jou woorde het kan verwerp. Aan die ander kant, om woorde te gebruik – of eerder te misbruik – en ander seer te maak, negatief in te stel, te ontmoedig of moedeloos agter te laat nadat jy vertrek het, is ŉ duidelike misverstaan van God se bedoeling met woorde. Wanneer ŉ mens eenmaal jou woorde gebruik het om iemand in jou verwysingsraamwerk onnadenkend en onsimpatiek seer te maak, kan jy dit moeilik weer terug trek. Dit neem soms baie lank om die vertrouensbreuk wat ingetree het te herstel. Die hartseer wat dit berokken herstel baie stadig. Mense word seergemaak en maak seer. Dis so onnodig. As jy sukkel om vrede te maak met lelike woorde wat jou toegesnou is, kan jy dit met vrymoedigheid na die Here toe neem. Na alles, mense het van Jesus gesê dat hy ŉ vraat en ŉ wynsuiper is. Onsimpatieke en onvriendelike woorde is Hom toegesnou totdat Hy uiteindelik aan ŉ kruishout gesterf het. Dit is interessant en opmerklik dat Jesus anders praat as mense. Omstanders het gesê dat hy praat soos iemand wat gesag het, nie soos die geestelikes van hulle dag nie. Jesus se woorde was gesalf en het genesing gebring. Dit is wys om te dink voordat jy praat. Dis goeie praktyk om eers ŉ paar tellings te gee voordat jy reageer op dit wat ander sê. Die Bybel sê moenie kwaad met kwaad vergeld nie. Mag jou woorde vandag, en elke dag, met sout besprinkel wees.